IKKE TID: Hjemmetjenesten har i Oslo tilmålt tid for alle tjenestene de gjør hjemme hos brukerne de besøker. Nå slår en sykepleier alarm.

Hjemmetjenesten i Oslo har strenge krav til tidsbruk per bruker, samtidig som antall personer som trenger hjelp, bare øker for hvert år.

Sykepleier Atefeh Moradi har vært sykepleier i hjemmetjenesten i 10 år i hovedstaden, og advarer nå mot utviklingen.

- Når jeg går hjem så føler jeg at jeg bare har gjort halve jobben, så det er ingen god følelse, sier Moradi ettertenksomt til Nettavisen.

FOR LITE TID: Sykepleier Atefeh Moradi mener de har for lite tid til pasientene, og forteller at hun går hjem fra jobb med en følelse av å ha gjort halve jobben. Foto: Privat

- Ikke tid til å være til stede



Moradi, som også er tillitsvalgt i Fagforbundet, forteller om svært hektiske dager, og lite tid til brukerne.

- Jeg har nesten aldri tid til å gjøre noe annet enn å løpe. Dagene er veldig hektiske, alt går på tid, minutter og sekunder, sier hun.

Alt de skal gjøre hos en pasient, har nemlig en forhåndsbestemt, tilmålt tid, som styres av en app. Man dobbeltklikker på appen når man går inn til pasienten, og trykker på den igjen når man går ut.

Og overstiger sykepleieren tidsbegrensningen som er satt, lyser appen rødt, og pleieren må forsvare det skriftlig.

- Vi har ikke tid til alt det som er utenom. En pasient er jo et menneske, men du har ikke tid til å være til stede. Jeg har nesten ikke tid til å lage en kopp kaffe engang til mine pasienter, forteller Moradi, og legger til:

- Jeg elsker jobben, men jeg har en vond følelse overfor mine pasienter, pårørende og kolleger. Man ser ikke helheten, det er kun det som står på listen som skal gjøres, og ingenting ekstra, sier hun.

- Går plutselig 15 minutter

- Hvor lang tid bruker du på hvert besøk?

- Det varierer fra fem minutter og oppover, men det er ikke bare å gå inn til en pasient på fem minutter. Du kommer faktisk hjem til dem, påpeker hun.

Ifølge en av tidsplanene skal de for eksempel bruke fem minutter på å gi en bruker øyedråper, men ofte tar det mye lenger tid, forteller Moradi.

- En dråpe tar fem minutter, men hvis pasienten har to forskjellige medikamenter, er det egentlig 10 minutter - for det skal gå fem minutter mellom hver dråpe. Er det tre medikamenter, så går det plutselig 15 minutter. I tillegg kommer medisiner, sier hun.

- Vi er gode skuespillere

Moradi sier det har blitt verre de siste årene.

- Mye har forandret seg mens jeg har vært i tjenesten. Det har blitt mer å gjøre, og mindre tid til å bli kjent med pasienten, sier hun.

- Hva sier pasientene til deg?

- Du har ikke tid til å prate med meg du, du har ikke tid til noe. Har du mye å gjøre? Men vi er gode skuespillere, og forsøker å ikke vise hvor stresset vi er, sier Moradi til Nettavisen.

Hun er ikke i tvil om hva som må til.

- Det må flere ansatte til, og rett og slett bedre tid til pasienten.

- Mange går fortvilet fra brukere

Aps ordførerkandidat i Oslo, Tone Tellevik Dahl, er også bekymret.

- Jeg har fulgt sektoren i over 16 år, og ser jo at det blir flere og flere brukere per ansatt, og det betyr mindre og mindre tid hos hver enkelt, sier Tellevik Dahl til Nettavisen.

Hun forteller at de har fått tilbakemeldinger fra både brukere og ansatte som opplever at det er et press, og mener de i dag har for dårlig tid til å gjøre en god jobb.



- Mange går fra brukere fortvilet, fordi de ser de har behov, men må forholde seg til et strengt vedtak. De er fratatt muligheten til å utøve faglig skjønn, sier Tellevik Dahl, og legger til: